Március 25: Gyümölcsoltó Boldogasszony ünnepe - Szent Korona Rádió
2020-03-25 Trón és Oltár
Dologtiltó nap volt, amit nagyon komolyan vettek, mert ezen a napon még az 1960-70-es években is kerülték a munkavégzést. Ez a nap a templomi liturgiával kezdődött, majd a férfiak kimentek a szőlőbe, vagy gyümölcsfát oltottak. A Göcsejben úgy tartották, hogy csak boros nyállal lehet oltani. A gazda megivott egy pohár bort, majd ezután megnyalta az oltandó ágat. Onnan lehetett tudni, hogy mennyit oltott egy gazda, hogy a saját lábán ment-e haza, vagy pedig vezették.
Az ünneppel kapcsolatban más tiltások is megjelentek. Göcsejben például azt tartotta a néphit, hogy amelyik fát ezen a napon oltják be, annak ágát nem szabad letörni, mert vér fog folyni belőle. Ha valaki mégis megtenné, akkor megvakul, és halála után elkárhozik. Zagyvarékasiak hasonlóképpen vélekedtek: úgy gondolták, hogy nem szabad kivágni az ilyen fákat, hanem lábon kell hagyni azokat, hogy úgy száradjanak ki. Kivágásukat szinte emberölésnek tekintették, ezért érthető a néphit szigorúsága. Ehhez kapcsolódik az Inkey család Nagykanizsa melletti barokk kápolnájának mondája: az egyik báró e napon akarta kivágatni a legszebb gyümölcsfákat, de az első fa ledöntése után hangyák támadták meg, és a sok csípésbe végül belehalt. A család a monda szerint engesztelésül emelte a kápolnát.
SzKR megjegyzés
Sajnos 1947 után az ateizmus és materializmus (melyek mai napig jelen vannak) továbbá a kommunizmus térnyerésének hatására a nemzetközi nőnap kiszorította ezen tradicionális ünnepünket a köztudatból, és a főbb ünnepek sorából, helyette az erőszakos, feminista és munkásmozgalmi (bolsevista) gyökerekkel rendelkező nemzetközi nőnapot (március 8.) tartjuk. Az első március 8-hoz köthető esemény egy 1857-es New York-i textilgyárban dolgozó nők tüntetése volt. Magyarországon a vallásellenes Rákosi-korszakban tették kötelezővé a március eleji dátumot, lassan elfeledetté vált az eredeti időpont, megfosztva ezzel valódi jelentésétől, szakralitásától, és szépségétől a Nőnapot.
(Bebes Árpád – Magyarságkutató Intézet nyomán Szent Korona Rádió)